Tom Behnke (KF), 2011-11-17:
Stalking er ganske alvorligt, og det kan også være helt livsødelæggende, hvis ikke det bliver stoppet i tide.
Derfor ser vi fra konservativ side med stor tilfredshed på det lovforslag, som justitsministeren fremsætter her i dag, og som jo også nyder bred opbakning i hele Folketinget.
Det gjorde det sådan set, allerede inden forslaget blev fremsat, for vi var enige om, at det her er et område, der skal gøres noget ved.
Stalking er ganske alvorligt, og det er også, som jeg hører det, et område, som desværre er i udvikling.
Derfor skal den kriminalitetstype standses hurtigst muligt – vi skal have bremset det.
Det er et rigtig godt forslag, ministeren kommer med her, der er jo strammet meget markant op.
Man kunne måske fristes til at sidde og filosofere lidt over, at både Det Radikale Venstre, Socialistisk Folkeparti og Enhedslisten for en gangs skyld er enige i, at der skal være en lovstramning, altså at vi her skal skærpe straffene, at vi skal stramme op.
De partier har ellers kritiseret den borgerlige regering gennem 10 år meget for at lave lovstramninger.
Det, man må udlede af det, er, at det kun er et spørgsmål om, hvad det er for nogle forbrydere, man ønsker at skærpe straffen over for, og her er altså en forbrydertype, som også de partier ønsker at skærpe straffen over for.
Det har jeg overhovedet ingen problemer med, jeg synes måske bare, det er lidt tankevækkende, at man, da vi strammede lovgivningen i forhold til grov vold og sådan noget, var sådan mere tilbageholdende.
Men lad det nu ligge.
Man udvider også i forhold til begreberne, så et tilhold er et tilhold, og der gælder det, at enhver form for henvendelse er strafbar.
Det gælder også mere geografisk bredt.
Hvis stalkeren har fået et tilhold, der går ud på, at man ikke må opsøge en bestemt person på bopælen, nytter det ikke noget, at man opsøger personens arbejdsplads, det kan også være nede ved børnehaven, det kan være der, hvor personen handler til daglig, for det gælder også dér.
I det hele taget skal stalkeren ikke have en mulighed for at være udspekuleret og så bare finde offeret et andet sted, hvor man ved offeret jævnlig kommer.
Og det er på alle måder godt.
Men der mangler noget i det her lovforslag, og det er den kendsgerning, at hvis de mennesker, som bevæger sig ud på det område, hvor de begynder at forfølge og chikanere, så det bliver til stalking,
får en telefonopringning i tide fra en politimand, kan det i virkeligheden være nok til, at de stopper – det ved man.
De bliver klar over det og siger: Hov, jeg vidste egentlig ikke, at det, jeg gjorde, var forkert, det var egentlig ikke meningen, at det skulle opfattes på den måde, jeg ønsker ikke at gøre noget strafbart, jeg ønsker ikke at gøre noget forkert, jeg er bare håbløst forelsket eller jeg er bare sur i skralden eller et eller andet andet.
Bare det, at en politimand lige ringer og siger: Det, som du er i gang med her, skal du stoppe med, for ellers får det konsekvenser, vil gøre, at langt hovedparten stopper der. For dem, der ikke får den henvendelse på et tidligt tidspunkt, begynder det at udvikle sig, det bliver til en mani, det bliver hele deres liv, de har ikke andet at gå op i i deres dagligdag, det bliver en besættelse, at de skal stalke en anden person.
Og så er det lige, som om vi er nået for langt ud, for så skal der alle mulige former for behandling til, så er straffesystemet ikke engang nok, så skal vi ud i behandling osv. Derfor mener jeg bare, at justitsministeren må tilbage i sit eget system, altså i politiet, med det.
Nu har vi så store politikredse med så mange politifolk i hver politikreds, at hver politikreds bør have en pligt til i politikredsen at have en eller flere betjente, som er særligt dedikeret til det her område, og som har en særlig viden om det her område.
For når der så er en anmelder, der ringer eller skriver ind med en situation, kan de betjente lynhurtigt vurdere, om det er noget, der er alvorligt, eller om det er noget, der ikke er alvorligt.
Man kan lynhurtigt tage telefonen og ringe.
Jeg ved, at det fungerer på den måde i nogle politikredse, men jeg kunne godt tænke mig, at justitsministeren tog hånd om at sikre, at det sker i alle politikredse.
For vi skal jo ikke kun lave regler om stalking, vi skal ikke kun lave skærpede straffe osv., det bedste vi kan gøre, er jo at forhindre, at forbrydelsen overhovedet finder sted, og det kan vi i mange tilfælde, hvis politiet griber ind med det samme.
Men det forudsætter, at man inden for et døgn eller højst to vurderer sagen og ringer til gerningsmanden.
Så det er min opfordring til justitsministeren, ud over at vi fra konservativ side helhjertet støtter lovforslaget.